《苏李松石图赞》
宋代·张侃

东坡先生，锦绣心胸。戏作怪石，一时告功。当其落笔，雨霈风从。

齐安赤壁，惠州鹤峰。十年饱览，孰可撄锋。温润枯淡，变态不同。

一卷之石，作倚盘松。龙眠居士，孰羁其踪。一瞬八表，如鹤在空。

东坡颂美，佳名日穹。明窗展观，松古石窿。天下之宝，岂间穷通。

东坡之节，龙眠之隐。一异出处，如琴加轸。吁嗟二公，人中之龙。

百馀岁后，仰止英风。我生后时，何以形容。纪述惟赞，愧非扬雄。

作者简介：张侃（约公元1206年前后在世），字直夫，本居扬州，后徙吴兴。生卒年均不详，约宋宁宗开禧中前后在世。尝监常州奔牛镇酒税，迁为上虞丞。父岩以诌媚权奸，为世诟病。侃独志趣萧散，浮沈末僚，所与游者，如赵师秀、周文璞辈，皆恬静不争之士。侃工诗，闲澹有致，有拙轩集六卷，《四库总目》传于世。